บอร์ด EKH ไฟเขียวเพิ่มทุน – แจกวอแรนต์ผถห. 4:1 เร่งเครื่องเสริมเขี้ยวธุรกิจโตแกร่ง
บอร์ด EKH อนุมัติเพิ่มทุน 75 ลบ. พร้อมแจกวอแรนต์ผถห.เดิม สัดส่วน 4:1 เสริมสภาพคล่อง พร้อมลุยลงทุนและขยายธุรกิจสร้างรายได้-ผลตอบแทนผถห.
บอร์ด EKH อนุมัติเพิ่มทุน 75 ลบ. พร้อมแจกวอแรนต์ผถห.เดิม สัดส่วน 4:1 เสริมสภาพคล่อง พร้อมลุยลงทุนและขยายธุรกิจสร้างรายได้-ผลตอบแทนผถห.
20 ก.ย. 2564

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH ผู้ประกอบธุรกิจสถานพยาบาลเอกชนในจังหวัดสมุทรสาคร เปิดเผยว่า ที่ประชุมคณะกรรมการบริษัท ครั้งที่ 4/2564 ได้มีมติอนุมัติการเพิ่มทุนจดทะเบียนของบริษัทอีกจำนวน 75,000,000 บาท แบ่งออกเป็นหุ้นสามัญจำนวน 150,000,000 หุ้น มูลค่าที่ตราไว้หุ้นละ 0.50 บาท จากทุนจดทะเบียนเดิม 300,000,000 บาท เป็นทุนจดทะเบียนใหม่ 375,000,000 บาท แบ่งออกเป็นหุ้นสามัญ 750,000,000 หุ้น มูลค่าที่ตราไว้หุ้นละ 0.50 บาท
ทั้งนี้ได้จัดสรรหุ้นสามัญเพิ่มทุนจำนวน 150,000,000 หุ้น มูลค่าที่ตราไว้หุ้นละ 0.50 บาท เพื่อรองรับการใช้สิทธิตามใบสำคัญแสดงสิทธิ (วอร์แรนต์) ที่จะซื้อหุ้นสามัญเพิ่มทุนของบริษัท รุ่นที่ 1 (EKH-W1) จำนวนไม่เกิน 150,000,000 หน่วย ซึ่งจะจัดสรรโดยไม่คิดมูลค่าให้กับผู้ถือหุ้น ในอัตราส่วน 4 หุ้นเดิมต่อ 1 วอร์แรนต์  โดยวอร์แรนต์ดังกล่าวมีอายุไม่เกิน 3 ปี อัตราการใช้สิทธิวอร์แรนต์ 1 หน่วยต่อหุ้นสามัญ  1 หุ้น  ในราคาหุ้นละ 6.30 บาท  ทั้งนี้ กำหนดให้วันที่ 3 พฤศจิกายน 2564 เป็นวันกำหนดรายชื่อผู้ถือหุ้นที่จะมีสิทธิได้รับการจัดสรรวอแรนต์ และกำหนดวันที่ 4 พฤศจิกายน 2564 เป็นวันปิดสมุดทะเบียนเพื่อรวบรวมรายชื่อผู้ถือหุ้นตามมาตรา 225 ของระราชบัญญัติหลักทรัพย์และตลาดหลักทรัพย์
สำหรับประโยชน์ที่บริษัทฯ ได้รับจากการออกวอร์แรนต์ดังกล่าว เพื่อเตรียมความพร้อมและเสริมสร้างความแข็งแกร่ง และให้มีความยืดหยุ่นทางการเงินสำหรับการลงทุนในอนาคต เช่น การลงทุนในโรงพยาบาลเฉพาะทางสำหรับผู้สูงอายุ รวมทั้งการลงทุนในธุรกิจที่เกี่ยวข้องกับสุขภาพ ซึ่งสร้างมูลค่าเพิ่มหรือ Synergy ให้กับบริษัท
อีกทั้งยังทำให้มีฐานะทางการเงินที่แข็งแกร่งมากขึ้น ซึ่งจะช่วยเพิ่มขีดความสามารถในการสร้างรายได้และผลกำไรของบริษัท และผู้ถือหุ้นจะได้รับผลประโยชน์จากการที่บริษัทสามารถนําเงินที่ได้รับไปใช้ในโครงการต่างๆ ของบริษัทในอนาคต
“การเพิ่มทุนในครั้งนี้ เพื่อรองรับการออกวอร์แรนต์ฟรีให้กับผู้ถือหุ้นเดิม ในสัดส่วน 4 :1 ซึ่งจะช่วยเพิ่มกระแสเงินสดทำให้มีเงินทุนหมุน-เวียนในกิจการ และเป็นการขยายฐานทุน ส่งผลให้มีโครงสร้างเงินทุนที่แข็งแกร่งขึ้น ซึ่งเชื่อว่าจะทำให้บริษัทมีโอกาสในการขยายธุรกิจให้แข็งแกร่งยิ่งขึ้น เพื่อตอบแทนผู้ถือหุ้นอย่างดีที่สุด” นายแพทย์อำนาจ กล่าว
บริษัทฯ ได้กำหนดวันประชุมวิสามัญผู้ถือหุ้นครั้งที่ 1/2564  ในวันอังคารที่ 26 ตุลาคม  2564 เวลา 14.00 น. ประชุมผ่านสื่ออิเล็กทรอนิกส์ ณ ห้องประชุม ชั้น 6 บริษัท เอกชัย อินเตอร์เนชั่นแนล จำกัด อาคารวรสมบัติ ถนนพระราม 9  และกำหนดรายชื่อผู้ถือหุ้นที่มีสิทธิในการเข้าร่วมประชุมวิสามัญผู้ถือ (Record Date) ในวันที่  4 ตุลาคม 2564 และกำหนดวันปิดสมุดทะเบียนเพื่อรวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์และตลาดหลักทรัพย์เป็นวันที่ 5 ตุลาคม 2564